ΣΥΜΠΛΗΡΩΜΑΤΙΚΗ ΕΝΙΣΧΥΣΗ ΓΙΑ ΦΟΙΤΗΤΕΣ ΜΕ ΛΙΓΟΤΕΡΕΣ ΕΥΚΑΙΡΙΕΣ 
Call 2026
ΔΙΚΑΙΟΛΟΓΗΤΙΚΑ ΑΝΑ ΚΑΤΗΓΟΡΙΑ

Οι φοιτητές/τριες που προέρχονται από ομάδες με λιγότερες ευκαιρίες, δικαιούνται προσαύξησης επί της επιχορήγησης που λαμβάνουν όσοι μετακινούνται για σπουδές ή πρακτική άσκηση στο πλαίσιο τόσο της μακροχρόνιας όσο και της βραχυχρόνιας κινητικότητας. Προκειμένου να ενταχθούν στην εν λόγω κατηγορία θα πρέπει να πληρούν ένα τουλάχιστον από τα κατωτέρω κοινωνικο-οικονομικά κριτήρια: 
1. Ανήκουν σε μία τουλάχιστον από τις παρακάτω Κοινωνικές Ομάδες με Λιγότερες Ευκαιρίες και το κατά κεφαλήν εισόδημα να μην υπερβαίνει το ποσό των εννέα χιλιάδων (9.000) ευρώ για το πλέον πρόσφατο φορολογικό έτος: 
I. Ο/Η φοιτητής/τρια είναι γονέας.
II. Ο/Η φοιτητής/τρια είναι ορφανός από δύο γονείς, εφόσον δεν έχει υπερβεί το 25ο έτος της ηλικίας του. Ως ημερομηνία γέννησης θεωρείται η 31η Δεκεμβρίου του έτους γέννησης και ως ημερομηνία συμπλήρωσης του 25ου έτους, θεωρείται η 31η Δεκεμβρίου 2026.
III. Ο/Η φοιτητής/τρια είναι εξαρτώμενο ή μη μέλος γονέα με τρία τέκνα και άνω (εξαρτώμενα ή μη).
IV. Ο/Η φοιτητής/τρια είναι εξαρτώμενο ή μη μέλος μονογονεϊκής οικογένειας.
V. Ο/Η φοιτητής/τρια είναι εξαρτώμενο ή μη μέλος με γονέα ή γονείς ή/και ένα ή περισσότερα αδέλφια εξαρτώμενα μέλη, με ποσοστό αναπηρίας τουλάχιστον 67%.
VI. Ο/Η φοιτητής/τρια έχει σύζυγο ή/και τέκνα-εξαρτώμενα μέλη με ποσοστό αναπηρίας τουλάχιστον 67%.
VII. Ο/Η φοιτητής/τρια είναι Έλληνας πολίτης μέλος της Μουσουλμανικής Μειονότητας της Θράκης.
VIII. Ο/Η φοιτητής/τρια είναι Ρομά.
IX. Ο/Η φοιτητής/τρια είναι αναγνωρισμένος πρόσφυγας.
X. Ο/Η φοιτητής/τρια βρίσκεται στη διαδικασία της φυλομετάβασης ή έχει ολοκληρώσει τη διαδικασία.
XI. Ο/Η φοιτητής/τρια είναι προσφάτως αποφυλακισθείς (3 έτη). 
XII. Φοιτητές/τριες με αναπηρία τουλάχιστον 50% 
XIII. Χρόνιες παθήσεις που απαιτούν εργαστηριακή/νοσηλευτική παρακολούθηση.
Απαιτούμενο δικαιολογητικό: Πράξη Διοικητικού Προσδιορισμού Φόρου (Εκκαθαριστικό Σημείωμα Φορολογίας Εισοδήματος) του πλέον πρόσφατου φορολογικού έτους, που αντιστοιχεί στον ΑΦΜ:
· του/της φοιτητή/τριας, εφόσον δεν αποτελεί εξαρτώμενο μέλος, 
· των γονέων, εφόσον ο/η φοιτητής/τρια αποτελεί εξαρτώμενο μέλος, 
· του/της φοιτητή/τριας και των γονέων, εφόσον ο/η φοιτητής/τρια υποβάλλει αυτοτελή φορολογική δήλωση ως υπόχρεος, ενώ ταυτόχρονα εμφανίζεται ως εξαρτώμενο μέλος στη δήλωση των γονέων, 
· και/ή του/της συζύγου, εφόσον ο/η φοιτητής/τρια είναι έγγαμος/η για όλες τις παρακάτω κατηγορίες και ανά κατηγορία:

i. Πιστοποιητικό οικογενειακής κατάστασης ή αντίστοιχο έγγραφο αλλοδαπής αρχής.
ii. Ληξιαρχικές πράξεις θανάτου γονέων, σε περίπτωση που ο Υποψήφιος είναι ορφανός.
iii. Πιστοποιητικό οικογενειακής κατάστασης ή αντίστοιχο έγγραφο αλλοδαπής αρχής.
iv. Πιστοποιητικό οικογενειακής κατάστασης ή αντίστοιχο έγγραφο αλλοδαπής αρχής.
v. Πιστοποιητικό οικογενειακής κατάστασης ή αντίστοιχο έγγραφο αλλοδαπής αρχής και γνωμάτευση Πρωτοβάθμιας ή Δευτεροβάθμιας Υγειονομικής Επιτροπής ΚΕΠΑ με το απαιτούμενο ποσοστό αναπηρίας και την χρονική διάρκειά της ή αντίστοιχη Γνωμάτευση από Πρωτοβάθμιες Υγειονομικές Επιτροπές Νομαρχιών, Περιφερειών ή Φορέων Κοινωνικής Ασφάλισης ή από Ανώτατες Υγειονομικές Επιτροπές Στρατού, Ναυτικού, Αεροπορίας και Ελληνικής Αστυνομίας στην περίπτωση που έχει αναγνωρισθεί ποσοστό αναπηρίας επ' αόριστο πριν την 01-09-2011.
vi. Πιστοποιητικό οικογενειακής κατάστασης ή αντίστοιχο έγγραφο αλλοδαπής αρχής και γνωμάτευση Πρωτοβάθμιας ή Δευτεροβάθμιας Υγειονομικής Επιτροπής ΚΕΠΑ με το απαιτούμενο ποσοστό αναπηρίας και την χρονική διάρκειά της ή αντίστοιχη Γνωμάτευση από Πρωτοβάθμιες Υγειονομικές Επιτροπές Νομαρχιών, Περιφερειών ή Φορέων Κοινωνικής Ασφάλισης ή από Ανώτατες Υγειονομικές Επιτροπές Στρατού, Ναυτικού, Αεροπορίας και Ελληνικής Αστυνομίας στην περίπτωση που έχει αναγνωρισθεί ποσοστό αναπηρίας επ' αόριστο πριν την 01-09-2011.
vii. Υπεύθυνη Δήλωση.
viii. Υπεύθυνη Δήλωση.
ix. Δελτίο Αναγνωρισμένου Πρόσφυγα (ή Άδεια Διαμονής Ενιαίου Τύπου).
x. Υπεύθυνη Δήλωση και Ιατρική Γνωμάτευση
xi. Αποφυλακιστήριο .
xii. Γνωμάτευση Πρωτοβάθμιας ή Δευτεροβάθμιας Υγειονομικής Επιτροπής ΚΕΠΑ με το απαιτούμενο ποσοστό αναπηρίας και την χρονική διάρκειά της ή αντίστοιχη Γνωμάτευση από Πρωτοβάθμιες Υγειονομικές Επιτροπές Νομαρχιών, Περιφερειών ή Φορέων Κοινωνικής Ασφάλισης ή από Ανώτατες Υγειονομικές Επιτροπές Στρατού, Ναυτικού, Αεροπορίας και Ελληνικής Αστυνομίας στην περίπτωση που έχει αναγνωρισθεί ποσοστό αναπηρίας επ' αόριστο πριν την 01-09-2011.
xiii.  Ιατρική βεβαίωση/γνωμάτευση νοσοκομείου που τεκμηριώνει την πάθηση.
Ορισμοί:
· Εξαρτώμενα Μέλη:  Τα πρόσωπα που αναφέρονται στη φορολογική δήλωση, σύμφωνα με το εκκαθαριστικό σημείωμα φορολογίας εισοδήματος, για το πλέον πρόσφατο φορολογικό έτος.

· Ετήσιο Οικογενειακό Εισόδημα: Το συνολικό δηλωθέν εισόδημα, ήτοι το σύνολο του εισοδήματος, όπως αυτό προκύπτει από την άθροιση των εισοδημάτων από μισθωτή εργασία και συντάξεις, από επιχειρηματική δραστηριότητα, από κεφάλαιο, από υπεραξία μεταβίβασης κεφαλαίου, φορολογούμενο ή απαλλασσόμενο, πραγματικό ή τεκμαρτό, για το πλέον πρόσφατο φορολογικό έτος. Από τον υπολογισμό του ετήσιου οικογενειακού εισοδήματος εξαιρούνται οι κοινωνικές παροχές, τα προνοιακά επιδόματα και οι λοιπές χρηματικές ενισχύσεις κοινωνικού χαρακτήρα που χορηγούνται από το Δημόσιο ή φορείς κοινωνικής προστασίας.
Στην περίπτωση που ο/η φοιτητής/τρια εμφανίζεται σε αυτοτελείς φορολογικές δηλώσεις ως υπόχρεος και εξαρτώμενο μέλος αντιστοίχως, για τον υπολογισμό του ετήσιου οικογενειακού εισοδήματος αθροίζονται τα αντίστοιχα συνολικά δηλωθέντα εισοδήματα που προκύπτουν από τις εν λόγω (αυτοτελείς) φορολογικές δηλώσεις. Στην περίπτωση που ο/η φοιτητής/τρια υπέβαλε χωριστή φορολογική δήλωση και, σύμφωνα με τις εκάστοτε ισχύουσες διατάξεις της φορολογικής νομοθεσίας, παύει να είναι εξαρτώμενο μέλος, λαμβάνεται υπόψη η ατομική φορολογική του δήλωση.

· Κατά Κεφαλήν Εισόδημα:  Το πηλίκο της διαίρεσης του ετήσιου οικογενειακού εισοδήματος με τον συνολικό αριθμό των προσώπων που εμφανίζονται -ως υπόχρεοι ή εξαρτώμενα μέλη- στις φορολογικές δηλώσεις οι οποίες λαμβάνονται υπ’ όψιν για τον υπολογισμό του ετήσιου οικογενειακού εισοδήματος.

· Μονογονεϊκή Οικογένεια: Οικογένεια με ένα γονέα ο οποίος ασκεί ή ασκούσε την επιμέλεια ενός τουλάχιστον τέκνου, για τους κάτωθι λόγους:
· δυνάμει δικαστικής απόφασης και ο γονέας δεν έχει συνάψει γάμο ή σύμφωνο συμβίωσης ή
· παιδιά εκτός γάμου αναγνωρισμένα ή μη και ο γονέας δεν έχει συνάψει γάμο ή σύμφωνο συμβίωσης ή
· υιοθεσία από έναν γονέα ο οποίος δεν έχει συνάψει γάμο ή σύμφωνο συμβίωσης ή
· ο γονέας τελεί σε χηρεία, ανεξαρτήτως ηλικίας του φοιτητή.

Σημειώνεται ότι, για τα δικαιολογητικά για τα οποία απαιτείται η υποβολή Υπεύθυνης Δήλωσης, το Ίδρυμα είναι αρμόδιο για τον έλεγχο των δικαιολογητικών που πιστοποιούν το περιεχόμενο της δήλωσης. Στην υποβολή της Τελικής Έκθεσης θα συνυποβληθεί βεβαίωση ότι έχει πραγματοποιηθεί ο ανωτέρω αναφερόμενος έλεγχος. 
